ໃນວັນທີ 17ກັນຍາ 2020, ທີ່ ກະຊວງການຕ່າງປະເທດ, ທ່ານກິ່ງໂພແກ້ວ ພົມມະຫາໄຊ, ຮັກສາການຫົວໜ້າກົມເສດຖະກິດ, ກະຊວງການຕ່າງປະເທດ, ທັງເປັນຫົວໜ້າເຈົ້າໜ້າທີ່ອາວຸໂສ ຂອບການຮ່ວມມືລະຫວ່າງ ອາຊີຕາເວັນອອກ ແລະ ອາເມລິກາລາຕິນ (FEALAC) ຂອງ ສປປ ລາວ ພ້ອມດ້ວຍຄະນະ ໄດ້ເຂົ້າຮ່ວມກອງປະຊຸມປະຈຳປີປະເທດປະສານງານ ຂອບການຮ່ວມມື FEALAC ຜ່ານລະບົບວີດີໂອທາງໄກ.
ກອງປະຊຸມໄດ້ດຳເນີນພາຍໃຕ້ການເປັນປະທານຮ່ວມ ຂອງ ສປປ ລາວ ແລະ ສ.ໂດມິນິກັນ ໃນນາມເປັນປະເທດປະສານງານ ຂອບການຮ່ວມມື FEALAC, ເຊິ່ງມີບັນດາປະເທດປະທານຮ່ວມຂອງ 4 ໜ່ວຍງານວິຊາການຄື: 1.) ໜ່ວຍງານການຮ່ວມມືທາງດ້ານສັງຄົມ-ການເມືອງ ແລະການພັດທະນາແບບຍືນຍົງ; 2.) ໜ່ວຍງານດ້ານວັດທະນະທໍາ, ຊາວໜຸ່ມ, ເພດຍິງ-ຊາຍແລະກິລາ; 3.) ໜ່ວຍງານດ້ານການຄ້າ, ການລົງທຶນ, ການທ່ອງທ່ຽວ ແລະ ຈຸນລະວິສາຫະກິດ, ວິສາຫະກິດຂະໜາດນ້ອຍແລະຂະໜາດກາງ; ແລະ 4.) ໜ່ວຍງານດ້ານວິທະຍາສາດ, ເຕັກໂນໂລຊີ, ນະວັດຕະກໍາແລະການສຶກສາ,ປະເທດປະທານຮ່ວມຄະນະກຳມະການກອງທຶນ FEALAC (FEALAC Trust Fund) ແລະກອງເລຂາອິນເຕີເນັດFEALAC ໄດ້ເຂົ້າຮ່ວມກອງປະຊຸມດັ່ງກ່າວ.
ວາລະສຳຄັນ ຂອງ ກອງປະຊຸມຄັ້ງນີ້ແມ່ນແນໃສ່ປຶກສາຫາລື ກ່ຽວກັບ ຮູບແບບ ແລະ ລາຍລະອຽດຕ່າງໆ ໃນການກະກຽມໃຫ້ແກ່ກອງປະຊຸມລັດຖະມົນຕີ ສາມຝ່າຍ (FEALAC Troika) ເຊິ່ງເປັນກອງປະຊຸມປະຈຳປີ ແລະ ໄລຍະຜ່ານມາແມ່ນຈັດຄຽງຄູ່ກັບ ກອງປະຊຸມສະມັດຊາໃຫຍ່ອົງການສະຫະປະຊາຊາດ ຫຼື UNGA ແລະ ທາບທາມຄວາມເປັນໄປໄດ້ໃນການຈັດກອງປະຊຸມພິເສດ ກ່ຽວກັບ ການຮ່ວມມືຂອງບັນດາປະເທດ FEALAC ໃນໄລຍະການແຜ່ລະບາດ ຂອງ ພະຍາດ ໂຄວິດ-19 ໃນລະດັບເຈົ້າໜ້າທີ່ອາວຸໂສ. ນອກຈາກນີ້, ກອງປະຊຸມຍັງໄດ້ປຶກສາຫາລື ກ່ຽວກັບ ລະບຽບການ ແລະ ຂັ້ນຕອນໃນການຊຸກຍູ້ການສະໝັກເປັນປະເທດປະສານງານຜູ້ໃໝ່ ສຳລັບທັງສອງພາກພື້ນ ລວມທັງການທົບທວນຄືນບັນດາໂຄງການຕ່າງໆ ພາຍໃຕ້ການນຳໃຊ້ກອງທຶນ FEALAC.
ຂອບການຮ່ວມມື FEALAC ໄດ້ຖຶກສ້າງຕັ້ງຂຶ້ນໃນປີ 1999, ມາເຖິງປະຈຸບັນມີສະມາຊິກທັງໝົດ 36 ປະເທດ,ໃນນັ້ນເບື້ອງອາຊີຕາເວັນອອກປະກອບມີ 16 ປະເທດ ແລະ ອາເມລິກາລາຕີນມີ 20 ປະເທດ, ເຊິ່ງ ສປປ ລາວ ກໍເປັນໜຶ່ງໃນບັນດາປະເທດສະມາຊິກທີ່ໄດ້ຮ່ວມສ້າງຕັ້ງຂອບການຮ່ວມມືດັ່ງກ່າວ.